รอสะสมLTF-RMFก.ค.
วรรณเล็งหุ้นร่วงอีกครั้งแตะ1,350ฟิลลิปแนะช้อนแล้วรอดูสถานการณ์
29 ต.ค. 2565

วรรณเล็งหุ้นร่วงอีกครั้งแตะ1,350ฟิลลิปแนะช้อนแล้วรอดูสถานการณ์
บลจ.เชียร์ช้อน LTF-RMF วรรณ เชื่อ ก.ค. หุ้นยังลงต่อแตะ 1,350 จุด หวังช่วงสั้นดัชนีเด้ง 1,500 จุด 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ในช่วงนี้จนถึงเดือน ก.ค. มีความเป็นไปได้ที่จะเห็นตลาดปรับลดลงต่อเนื่องมาทดสอบที่ระดับ 1,350 จุด ซึ่งเป็นจุดที่น่าสนใจในการซื้อสะสมกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) เนื่องจากเป็นช่วงที่มูลค่าหุ้นยังอยู่ในระดับต่ำ เมื่อเทียบกับการเติบโตที่คาดไว้ 
“เรายังคาดว่าผลประกอบการในไตรมาส 2 ปี 2556 ที่กำลังทยอยออกมาน่าจะอยู่ในเกณฑ์ดี ทำให้อัตราผลตอบแทนของผู้ถือหุ้น (ROE) และโอกาสการจ่ายปันผลของบริษัทจดทะเบียนอยู่ในระดับที่สูง ซึ่งเป็นจุดสนใจให้แก่นักลงทุนในการกลับเข้ามาซื้อหุ้นได้หลังเดือน ก.ค.” นายวิน กล่าว 
พร้อมกันนี้ นายวิน กล่าวว่า ราคาสินทรัพย์ทั่วโลกรวมทั้งตลาดหุ้นไทยปรับลดลงค่อนข้างมาก หลังจากที่นักลงทุนทั่วโลกกังวลว่า นายเบน เบอร์แนนคี ประธานธนาคารกลางสหรัฐ (เฟด) จะมีการชะลอมาตรการผ่อนคลายนโยบายการเงิน (QE) ในช่วงสิ้นปีนี้และอาจจะสิ้นสุดมาตรการดังกล่าวในช่วงกลางปี 2557 หากเศรษฐกิจสหรัฐอเมริกาฟื้นตัวได้ตามเป้าหมาย ซึ่งเร็วกว่าที่หลายฝ่ายได้ประเมินในเบื้องต้น
ตลอดช่วงที่ผ่านมาตลาดหุ้นไทยปรับลดลงจากระดับสูงสุดในวันที่ 23 พ.ค. 2556 มากกว่า 20% โดยนักลงทุนต่างชาติขายสุทธิกว่า 6 หมื่นล้านบาท ขณะที่สินทรัพย์อื่นๆ เช่น ทองคำ ปรับลดลง 5.49% 
“จากสภาวการณ์ดังกล่าว บลจ.วรรณ แนะนำนักลงทุนที่ไม่ชอบความเสี่ยงกับตลาดหุ้นที่ยังแกว่งตัวสูงให้ไปพักเงินไว้ในกองทุนตลาดเงิน ที่มีนโยบายลงทุนในพันธบัตรระยะสั้นหรือตราสารแห่งหนี้ที่มีคุณภาพและให้ผลตอบแทนที่เหมาะสม เพื่อรอจังหวะเข้าลงทุนเมื่อตลาดหุ้นไทยเริ่มชะลอความผันผวนลงบ้าง” นายวิน กล่าว 
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) ระบุว่า สัปดาห์นี้ยังเป็นโอกาสที่ดีในการทยอยสะสม กองทุน LTF และ RMF หากยังไม่ได้ซื้อในสัปดาห์ที่ผ่านมา แต่ถ้ามีการเข้าสะสมไปแล้วบ้างบางส่วน แนะนำให้รอดูสถานการณ์ 
“เรายังมองตลาดหุ้นไทยยังน่าสนใจ แม้ว่าช่วงนี้จะมีข่าวร้ายเข้ามาค่อนข้างมาก แต่ปัจจัยพื้นฐานของบริษัทจดทะเบียนไทยแข็งแกร่ง การเติบโตสูง ขณะที่ราคาเริ่มกลับมาน่าสนใจอีกครั้ง หากเทียบกับตลาดอื่นๆ ในภูมิภาคเดียวกัน แถมอัตราผลตอบแทนจากเงินปันผลหุ้นไทยยังสูงกว่าค่าเฉลี่ยของตลาดในภูมิภาคเดียวกัน” นายสานุพงศ์ ระบุ
ขณะที่นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี กล่าวว่า สำหรับการลงทุนในกองทุน LTF และ RMF เพื่อสิทธิประโยชน์ทางภาษีเป็นการลงทุนระยะยาวที่ควรทยอยลงทุนแบบถัวเฉลี่ยต้นทุน โดยไม่ต้องรอซื้อในช่วงที่ดัชนีลดลงต่ำสุด เพราะการคาดการณ์ว่าจุดใดเป็นจุดที่ดัชนีต่ำสุดนั้นทำได้ยาก 
“นักลงทุนควรให้ความสำคัญกับวัตถุประสงค์ในการลงทุนนโยบายการลงทุนและความเสี่ยงที่สามารถรับได้ รวมถึงพิจารณาผลการดำเนินงานที่ผ่านมาของกองทุน โดยกองทุนที่ดีควรมีผลการดำเนินงานที่ดีอย่างสม่ำเสมอ”
ทั้งนี้ นายฉัตรพี กล่าวว่า ช่วงที่ตลาดหุ้นมีความผันผวน มีเม็ดเงินเข้ามาลงทุนในกองทุนของ บลจ.กรุงศรี อย่างต่อเนื่อง โดยเฉพาะกองทุนหุ้น กองทุน LTF และกองทุน RMF ที่มีนโยบายลงทุนในหุ้น โดยมีจำนวนลูกค้าใหม่เพิ่มขึ้น 21.58% และมีเม็ดเงินลงทุนเพิ่มขึ้น 17.10% จากไตรมาสแรกของปี 2556